Patru persoane, doi copii şi doi adulţi, au fost transportate la spital în urma unui accident rutier produs joi pe DN 19A, în zona localităţii Supuru de Jos din judeţul Satu Mare.
Potrivit Inspectoratului pentru Situaţii de Urgenţă „Someş”, accidentul s-a produs între un autoturism şi un autocamion.
„La faţa locului au fost identificate cinci victime, dintre care, doi minori. Acestea au fost evaluate medical la faţa locului urmând ca pasagerii autoturismului, doi adulţi şi doi copii, să fie transportaţi la Unitatea de Primiri Urgenţe Satu Mare de către EPA Tăşnad şi SMURD TIM, şoferul autocamionului refuzând transportul”, precizează ISU.
La faţa locului au ajuns două echipaje de pompieri cu o autospecială de intervenţie şi o ambulanţă SMURD din cadrul Punctului de Lucru Tăşnad, alături de echipajul de Terapie Intensivă Mobilă şi SMURD Sărmăşag. Pentru acordarea îngrijirilor medicale în sprijin s-au solicitat o ambulanţă a Serviciului de Ambulanţă Judeţean şi elicopterul SMURD.